
NÁVRHY
Výbor pre občianske slobody, spravodlivosť a vnútorné veci vyzýva Výbor pre kontrolu rozpočtu, aby ako gestorský výbor zaradil do návrhu uznesenia, ktorý prijme, tieto návrhy:
1.	víta vyhlásenie Dvora audítorov, že operácie súvisiace s ročnou účtovnou závierkou Agentúry Európskej únie pre základné práva (FRA) za rozpočtový rok 2022 sú zo všetkých významných hľadísk zákonné a správne; berie na vedomie pripomienku Dvora audítorov týkajúcu sa opakovane vysokej miery prenosov súvisiacich s operačnými činnosťami vo výške 6,4 milióna EUR (26 %) disponibilných viazaných rozpočtových prostriedkov z roku 2022 do roku 2023; zdôrazňuje pripomienku Dvora audítorov, že znovu sa vyskytujúca vysoká miera prenesených rozpočtových prostriedkov je v rozpore so zásadou ročnej platnosti rozpočtu a svedčí o štrukturálnych problémoch rozpočtového procesu a cyklu plnenia; berie na vedomie odpoveď agentúry FRA, v ktorej sa uvádza, že osobitný rámec, v ktorom agentúra FRA pracuje, sťažuje viazanie operačných výdavkov začiatkom roka, a že je ťažké úplne sa vyhnúť prenosom rozpočtových prostriedkov; zdôrazňuje, že agentúra FRA za posledných desať rokov pokračuje v dobrom plnení rozpočtu s výsledkom vyšším ako 99 %;
2.	s uspokojením berie na vedomie pomoc agentúry FRA pri identifikácii trendu v oblasti boja proti diskriminácii, umelej inteligencie, jej príspevku k lepšej tvorbe a vykonávaniu právnych predpisov poskytovaním legislatívneho a politického poradenstva v otázkach, ako sú práva detí, práva obetí, boj proti terorizmu, ochrana údajov, rasizmu, antisemitizmu, etnické menšiny, LGBTIQ osoby a ďalšie zraniteľné skupiny; 
3.	uznáva rýchlu reakciu agentúry FRA na ruskú inváziu na Ukrajinu vrátane toho, že bola jednou z prvých agentúr EÚ na hraniciach, monitorovala situáciu, vypracovala správu, dva bulletiny a online prieskum; víta včasnú reakciu agentúry FRA na vznikajúce otázky základných práv, ako je všeobecné usmernenie agentúry FRA uvedené v jej správe o vytvorení nezávislých vnútroštátnych mechanizmov na monitorovanie dodržiavania základných práv na vonkajších hraniciach EÚ; víta, že agentúra FRA pomáha členským štátom EÚ pri vytváraní alebo posilňovaní vnútroštátnych mechanizmov na monitorovanie dodržiavania základných práv, čím sa zabezpečia záruky na zaručenie nezávislosti mechanizmu; pripomína, že medzinárodné právo vyžaduje nediskriminačné zaobchádzanie so všetkými utečencami;
4.	víta pokračujúce iniciatívy agentúry FRA na podporu synergií medzi agentúrami EÚ a jej koordinačnú úlohu v celom rade iniciatív so sieťou agentúr v oblasti SVV, a to aj v oblasti ochrany údajov a rodovo motivovaného násilia; s uznaním berie na vedomie úzku spoluprácu s Európskou agentúrou pre pohraničnú a pobrežnú stráž (Frontex), konkrétne spolupredsedníctvo konzultačného fóra agentúry Frontex a účasť ako odborníka na základné práva na zasadnutiach riadiacej rady agentúry Frontex; víta poskytnutie školení Agentúre Európskej únie pre odbornú prípravu v oblasti presadzovania práva (CEPOL), Frontexu a Agentúre Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA) o základných právach a používaní informačných systémov v oblasti hraníc a bezpečnosti; oceňuje účasť na práci v oblasti bezpečnosti s Agentúrou Európskej únie pre spoluprácu v oblasti presadzovania práva (Europol); víta spoluprácu s Európskym inštitútom pre rodovú rovnosť pri príprave terénnej práce na prieskume násilia páchaného na ženách II;
5.	s uspokojením konštatuje, že FRA vo veľkej miere prekročila svoje ciele kľúčových ukazovateľov výkonnosti a udržala vysokú úroveň spokojnosti zainteresovaných strán; víta skutočnosť, že v roku 2022 agentúra FRA vypracovala 28 publikácií, 3 062 výstupov výskumu, 342 písomných alebo verbálnych vstupov, ako aj zorganizovala alebo spoluorganizovala 134 stretnutí a podujatí, a že v médiách bolo uvedených 4 319 odkazov na agentúru FRA; s uspokojením berie na vedomie zvýšenú angažovanosť v sociálnych médiách v roku 2022;
6.	víta vysokú úroveň spokojnosti zainteresovaných strán s činnosťami agentúry FRA zameranými na podporu spolupráce prostredníctvom platformy pre základné práva v roku 2022; oceňuje, že agentúra FRA zorganizovala celý rad podujatí vrátane štvrtého dialógu o základných právach s mladými ľuďmi, ako aj iných seminárov a webinárov s cieľom podnietiť práva, hodnoty a slobody; 
7.	uznáva úlohu FRA pri posilňovaní vnútroštátnej infraštruktúry v oblasti ľudských práv prostredníctvom spolupráce a vytvárania synergií s inštitúciami pre ľudské práva a partnerstva s inštitúciami občianskej spoločnosti; berie na vedomie jej pokračujúce usmerňovanie v oblasti azylu a migrácie s pravidelnými prehľadmi pre členské štáty, pokiaľ ide o obavy týkajúce sa základných práv súvisiacich s migráciou; víta úlohu FRA pri podpore naratívu založeného na ľudských právach rozvíjaním účinnej komunikácie, zapájaním sa do vývoja nových digitálnych aplikácií a nástrojov a spájaním aktérov v oblasti ľudských práv s cieľom presadzovať európske hodnoty a slobody; 

